Νέο Λαϊκό Μέτωπο

Το Νέο Λαϊκό Μέτωπο (, NFP) είναι μια ευρεία Αριστερή (Κεντροαριστερή έως Ακροαριστερή) εκλογική συμμαχία στην Γαλλία. Συστήθηκε στις 10 Ιουνίου 2024 για να συμμετάσχει στις βουλευτικές εκλογές του Ιουνίου-Ιουλίου 2024, οι οποίες προκυρήχθηκαν μετά την συντριπτική ήττα της κεντροδεξιάς προεδρικής εκλογικής συμμαχίας Ensemble στις ευρωεκλογές, και την αύξηση των ποσοστών της ριζοσπαστικής δεξιάς Εθνικής Συσπείρωσης σε αυτές. Η συμμαχία εναντιώθηκε και στις δύο παρατάξεις.

Το μέτωπο ενσωματώνει διάφορα κόμματα, όπως την Ανυπότακτη Γαλλία, το Σοσιαλιστικό Κόμμα, τους Οικολόγους, το Γαλλικό Κομμουνιστικό Κόμμα, το Génération.s, την Δημόσια Πλατεία, την Ρεπουμπλικανική και Σοσιαλιστική Αριστερά, και το Νέο Αντικαπιταλιστικό Κόμμα, μαζί με δεκάδες άλλα κόμματα της Αριστεράς, της Κεντροαριστεράς, και της Ακροαριστεράς, σε σύνολο, η πλειοψηφία των Γαλλικών αριστερών κομμάτων. Με ενωτικό κίνητρο την ήττα της ακροδεξιάς Εθνικής Συσπείρωσης, το όνομά της παραπέμπει στην αντιφασιστική συμμαχία του Μεσοπολέμου, το Λαϊκό Μέτωπο.

Η συμμαχία συμφώνησε στον διαμοιρασμό υποψήφιων και σε ένα βασικό πρόγραμμα, το οποίο συμπεριλαμβάνει την κατάργηση της συνταξιοδοτικής μεταρρύθμισης του 2023, την άυξηση των μισθών του δημοσίου και των κοινωνικών παροχών, την αύξηση του κατώτατου μισθού κατά 14%, και το «πάγωμα» των τιμών βασικών τροφίμων και ενέργειας. Αυτά θα χρηματοδοτούνταν από την επανεισαγωγή ενός φόρου επι του πλούτου, ακυρώνοντας πολλές φοροαπαλλαγές για τους πλούσιους, και ανεβάζοντας τους φόρους στους μεγαλόμισθους. Σε άλλα θέματα, όπως την εξωτερική πολιτική και την ευρωπαϊκή πολιτική, οι θέσεις του μετώπου είναι πιo κοντά στην κεντροαριστερά.

Προωθώντας την κινητοποίηση των συνδικάτων, των πολιτικών οργανώσεων και της κοινωνίας των πολιτών, το Μέτωπο έλαβε τον μεγαλύτερο αριθμό εδρών στις βουλευτικές εκλογές του 2024, αποκτώντας την σχετική πλειοψηφία στην Εθνοσυνέλευση με 182 έδρες. Η Ανυπότακτη Γαλλία κέρδισε τις περισσότερες έδρες από όλα τα κόμματα της συμμαχίας με 72 έδρες.

 Ιστορικό 
Πριν τις Γαλλικές βουλευτικές εκλογές 2022, αρκετά κόμματα της Γαλλικής αριστεράς δημιούργησαν την εκλογική συμμαχία Νέα Λαϊκή Οικολογική και Κοινωνική Ένωση (NUPES) για να κατέβουν μαζί στις εκλογές ενάντια στην Εθνική Συσπείρωση που ηγείτο από την Μαρίν Λεπέν και είναι οι κύριοι εκπρόσωποι της ακροδεξιάς στην Γαλλία, και την Η Δημοκρατία Μπροστά!, το κόμμα του εν ενεργεία προέδρου Εμμανουέλ Μακρόν. Αν και συλλογικά ήταν σε θέση να σχηματίσει το ηγετικό μπλοκ της αντιπολίτευσης, η συμμαχία απέτυχε να συμφωνήσει να σχηματίσει μια ενιαία κοινοβουλευτική ομάδα. Ανεξάρτητα από αυτό, αυτό στέρησε από τον Μακρόν την πλειοψηφία στην Γαλλική Εθνοσυνέλευση. Εν μέσω διαφωνιών, το NUPES διαλύθηκε τον Ιούνιο του 2023.

 Μέλη 

Τα κύρια μέλη του ΝΛΜ είναι τα εξής:

 Η Ανυπότακτη Γαλλία (LFI)
 Το Σοσιαλιστικό Κόμμα (PS)
 Οι Οικολόγοι  (LE/EELV) 
 Το Γαλλικό Κομμουνιστικό Κόμμα (PCF)
 Το Génération.s (G.s)
 Η Δημόσια Πλατεία (PP)
 Η Ρεπουμπλικανική και Σοσιαλιστική Αριστερά (GRS)
 Το Νέο Αντικαπιταλιστικό Κόμμα (NPA)

Επίσης, παρέχουν υποστήριξη διάφορες οργανώσεις:

Συνδικαλιστικές ενώσεις:
 Γενική Εργατική Συνομοσπονδία  (CGT)
 Γαλλική Δημοκρατική Συνομοσπονδία Εργασίας (CFDT)
 Εθνική Ένωση Αυτόνομων Συνδικάτων (UNSA)
 Ενωτική Συνδικαλιστική Ομοσπονδία (FSU)
 Συνδικαλιστική Ένωση Αλληλέγγυων (SUD)

Σημειώσεις

Παραπομπές

Κατηγορία:Συνασπισμοί πολιτικών κομμάτων στη Γαλλία